Enn og aftur lentu Víkingar Ólafsvík í þeirri stöðu að fá á sig mark snemma leiks þegar þeir fengu Íslandsmeistara FH í heimsókn í Pepsídeildinni sl. sunnudag . Það er erfitt gegn jafnsterku liði og FH , að þurfa að breyta skipulagi og blása til sóknar jafnvel á kostnað varnarinnar . FH vann því öruggan sigur á Ólafsvíkurvelli 4 : 0 . Það var varnarjaxlinn Freyr Bjarnason sem fékk góðan tíma til að athafna sig í teignum eftir hornspyrnu og skoraði hann af öryggi fyrsta mark FH . Upp úr miðjum fyrri hálfleik hafði heimamönnum vaxið ásmegin og náðu þeir þá nokkrum sóknum . Eftir mikið klafs í teignum vildu þeir fá vítaspyrnu en dómarinn var á öðru máli . Skömmu síðar , eða á 35. mínútu , kom annað mark gestanna og var það af ódýrari gerðinni . Hreinsun út úr teignum endaði í fótum Björns Daníels Sverrissonar sem skaut að markinu . Boltinn lenti í fæti varnarmanns og við stefnubreytinguna á boltanum kom Einar markvörður ekki við vörnum . Staðan var 2 : 0 fyrir FH í leikhléi . Heimamenn komu nokkuð grimmir út eftir hlé og pressuðu FH ofar á vellinum en á 52. mínútu má segja að leikurinn hafi klárast . Aftur var það eftir hornspyrnu sem boltinn hafnaði á kolli og síðan öxl hins miðvarðarins í FH-liðinu , Guðmanns Þórissonar . Alfreð Már Hjaltalín komst fyrir boltann en dómarinn dæmdi hann inn fyrir línu og þar með var staðan orðin 3 : 0 fyrir FH . Eftir þetta lögðu FH-ingar áherslu á að halda boltanum en Víkingar treystu á skyndisóknir . Á 77. mínútu fór Ólafur Páll Snorrason illa með Víkingsvörnina , sendi boltann á fjærstöng þar sem Atli Viðar Björnsson stýrði honum í markið . Brynjar Kristmundsson komst næst því að skora fyrir heimamenn en Daði Lárusson markvörður FH bjargaði vel . Lokatölur 4 : 0 fyrir FH . Næst mæta Víkingar toppliði KR í Frostaskjólinu nk. sunndag í 8. umferð Pepsídeildarinnar .